|  |
| --- |
| ***Директни плащания*** |

**1.** **Със заповед № РД 09-220 от 16.03.2021 г. на министъра на земеделието, храните и горите е определена ставката по Схемата за преразпределително плащане за кампания 2020 г.** Тя е в размер на 150,80 лева на хектар допустима земеделска площ. Преразпределителното плащане се предоставя под формата на еднакво завишено плащане на площ за първите до 30 хектара, за които земеделският стопанин има право на подпомагане и по базовата схема за подпомагане на площ – Схемата за единно плащане на площ. Предстои да се извърши плащането към земеделските стопани, кандидати по схемата.

|  |  |
| --- | --- |
| ***Пазарна подкрепа*** |  |

**2. Бюджетът от 220 804 136 млн. евро за схемата за плодове, зеленчуци и мляко в учебните заведения за 2021-2022 учебна година е разпределен по държави членки.** На 17 март т.г. Европейската комисия публикува решение за окончателното разпределение на финансовите средства от Европейския фонд за гарантиране на земеделието (ЕФГЗ) в рамките на схемата. Освен за предоставяне на продукти на децата и учениците, средствата ще се използват за финансиране на съпътстващи образователни и информационни мерки, чрез които децата да придобият знания за селското стопанство и здравословното хранене, а обществото да се информира за същността на схемата. Окончателното разпределение е извършено въз основа на броя на децата от 6 до 10 годишна възраст и на база исторически данни от прилагането на схемите. Средствата от ЕФГЗ, определени за България, са в размер на 2 145 718 евро за плодове и зеленчуци и 1 020 451 евро за мляко. В допълнение държавите членки могат да предоставят и национално съфинансиране. България се възползва от тази възможност и с оглед обхващането на широка целева група – от I група в детските градини до IV клас вкл., в допълнение към средствата от ЕФГЗ осигурява и национален бюджет. У нас прилагането на училищните схеми е регламентирано с Наредба за условията и реда за прилагане на схеми за предоставяне на плодове, зеленчуци, мляко и млечни продукти в учебните заведения – Схема ”Училищен плод” и Схема „Училищно мляко“.

|  |  |
| --- | --- |
| ***Визия за ОСП след 2020 г.*** |  |

**3. На 15 март 2021 в гр. Брюксел се проведе заседание на Специалния комитет по селско стопанство (СКСС).** Председателството информира СКСС за резултатите от последния триалог по Регламента за стратегическите планове. По пакета за насочване на плащанията, Председателството предлага пакетна сделка за преговори, при която изискванията за активен фермер да бъдат задължителни, но при предоставяне на достатъчно гъвкавост за държавите членки при прилагането; използване на термина „активен фермер“, вместо „истински земеделски стопанин“; включване на дефиниция за „нов фермер“, но без отделна интервенция; таваните, намалението на плащанията и преразпределителното плащане да бъдат доброволни за прилагане; вътрешната конвергенция да е в рамките на 85% от планираната единична сума през 2026 г.; схемата за дребни земеделски стопани да остане доброволна; бюджетът за млади фермери да е в рамките на 3% от средствата за директни плащания, с интервенции и по двата стълба. По-голямата част от държавите-членки, сред които и България, изразиха готовност за подкрепа на този пакет. Някои държави-членки, включително ЕК, изразиха съмнения, че Европейският парламент няма да бъде доволен и ще поиска повече отстъпки. Относно новия модел за прилагане, Председателството информира, че има разминаване между позициите на Съвета и ЕП. Съветът и ЕК предлагат модел, базиран на изпълнение, докато ЕП предлага двупластов модел с елементи на съответствие, с цел гарантиране на защита на финансовия интерес на ЕС. Почти всички делегации подкрепиха предложението на Съвета и ЕК за запазване на новия модел за прилагане на ОСП и бяха против предложението на ЕП за двупластова система за прилагане. Разгледани бяха елементи от пакета на председатлеството по Хоризонталния регламент, както и по Регламента за общата организация на пазара (ООП) на селскостопански продукти.

**4. Реформата на ОСП след 2020 г. е приоритетна тема за обсъждане по време на Съвета по земеделие и рибарство на 22-23 март 2021 г.** Дискусията по тази тема има водеща роля в дневния ред на Съвета на министрите, който се провежда няколко дни преди провеждането на широко обсъждания „супер триалог“ (26 март). Други точки, включени в предварителния дневен ред, предвиждат обсъждане на възможностите за риболов през 2021 г., дълбоководните запаси (за 2021 г. и 2022 г.) и споделените запаси с Обединеното кралство, като ще се търси постигане на окончателно споразумение между министрите. С оглед продължаване от ООН на „Международната година на растителното здраве“ (до юни 2021 г.), министрите ще проведат дискусия относно готовността за прилагане на фитосанитарни мерки за защита от вредители по растенията в селското стопанство. Ще се обсъди и използването на биологични агенти (живи насекоми) за предпазване срещу вредители по растенията, като по-устойчива алтернатива на химическите пестициди. Сътрудничеството между държавите членки в тази област е от ключово значение за предотвратяване на потенциални рискове, които могат да настъпят, вследствие на въвеждането на тези биологични агенти. Като част от точка „Разни“, е предвидено да се обсъдят две допълнителни теми. Първо, делегацията на Австрия ще представи информация (от името на 12 държави-членки, вкл. България) относно предизвикателствата и приоритетите, които се срещат при подготовката на Европейската стратегия за горите след 2020 г. След това, делегацията на Испания ще информира министрите относно предприетите допълнителни мерки за неутрализиране на последствията от COVID-19 в сектор „Вино“. В контекста на Съвета на министрите, се очаква министърът по земеделия на Португалия (който също е председател на Съвета на министрите), да остане на посещения в Брюксел до провеждането на „супер-триалога“ на 26 март. Междувременно, преговорния екип за ОСП на Европейския парламент ще проведе предварителна среща на 23 март, за подготовка на стратегията за триалога. Вече беше отменено заседанието на Комисията по земеделие, предвидено за вторник (23 март). Тристранните преговори продължават през седмицата с Регламента за обща организация на пазарите (24 март) и Хоризонталния регламент (25 март).